
S-a stabilit: România va intra în concursul Eurovision 2011 în 12 mai

România va intra în concurs în cea de-a doua semifinală Eurovision 2011, s-a stabilit luni, 17 ianuarie, la Dusseldorf. Organizatorii concursului au desfăşurat ieri tragerea la sorţi pentru repartizarea ţărilor participante la ediţia 2011, în cele două semifinale Eurovision (din 10 şi 12 mai). 
Dintre cele 43 de ţări înscrise la ediţia din acest an, la extragere au participat numai 38, deoarece cele cinci mari ţări (Marea Britanie, Spania, Germania, Italia şi Franţa, cu cele mai importante contribuţii financiare) vor intra direct în finala din 14 mai. 
În urma extragerii s-a stabilit că România, reprezentată de trupa “Hotel FM“ cu piesa “Change“, va intra în concurs în semifinala din 12 mai, în cea de-a doua parte a competiţiei. Alături de noi vor evolua încă 18 ţări: Austria, Belgia, Bosnia şi Herţegovina, Cipru, Moldova, Slovacia, Olanda, Ucraina, Suedia, (în prima parte a semifinalei), Belarus, Bulgaria, Danemarca, Estonia, Israel, Irlanda, Letonia, Macedonia şi Slovenia (în a doua parte a semifinalei).  Acestea vor fi ţările care vor vota pentru România în 12 mai, la care se adaugă şi trei dintre cele cinci finaliste: Italia, Germania şi Franţa.

Prima semifinală a concursului Eurovision va avea loc în 10 mai când vor evolua reprezentanţii a 19 ţări: Albania, Armenia, Elveţia, Finlanda, Georgia, Norvegia, Polonia, Rusia, Serbia, Turcia (în prima parte a semifinalei), Azerbaidjan, Croaţia, Grecia, Islanda, Lituania, Malta, Portugalia, San Marino şi Ungaria (în a doua parte a semifinalei). Ei vor fi votaţi şi de două dintre cele cinci ţări mari calificate direct în finală: Marea Britanie şi Spania.
Ordinea exactă de intrare în concurs a fiecărei ţări va fi stabilită de organizatori la jumătatea lunii martie.
Finala concursului Eurovision 2011 va avea loc în 14 mai şi va avea 25 de ţări concurente: câte 10 calificate în fiecare semifinală şi cele cinci mari ţări participante direct în finală. Cele trei competiţii (din 10, 12 şi 14 mai – transmise în direct la TVR) se vor desfăşura pe scena din Arenele Fortuna, Dusseldorf, după ce, la ediţia de anul trecut, trofeul Eurovision a fost câştigat de Germania reprezentată de Lena cu piesa "Satellite".  

